失羣雁
作者：盧照鄰
朝代：唐

paragraphs: 三秋北地雪皚皚，萬里南翔渡海來。
欲隨石燕沈湘水，試逐銅烏繞帝臺。
帝臺銀闕距金塘，中間鵷鷺已成行。
先過上苑傳書信，暫下中州戲稻粱。
虞人負繳來相及，齊客虛弓忽見傷。
毛翎頻頓飛無力，羽翮摧頹君不識。
唯有莊周解愛鳴，復道郊哥重奇色。
惆悵驚思悲未已，裴回自憐中罔極。
傳聞有鳥集朝陽，詎勝仙鳧邇帝鄉。
雲間海上應鳴舞，遠得鵾弦猶獨撫。
金龜全寫中牟印，玉鵠當變萊蕪釜。
願君弄影鳳皇池，時憶籠中摧折羽。